പാലത്തില് നിന്ന് ചാടി യുവതി ജീവന് പണയപ്പെടുത്തി രക്ഷാപ്രവര്ത്തനം കൊച്ചി: ആദ്യം യുവതി, പിന്നാലെ രണ്ട് പുരുഷന്മാര്. കൊച്ചി വെണ്ടുരുത്തി പാലത്തിന് മുകളില് നിന്ന് ഒന്നിന് പിറകെ ഒന്നായി ആളുകള് കായലിലേക്ക് ചാടുന്നത് കണ്ട് വഴിയാത്രക്കാര് അമ്ബരന്നു. ഒടുവില് നേവിയുടെ നിരീക്ഷണബോട്ട് എത്തി മൂവരെയും കരയ്ക്ക് കയറ്റിയപ്പോള് എല്ലാവര്ക്കും ആശ്വാസം. ഇന്നലെ ഉച്ചയ്ക്ക് 1.45ഓടെ കൊച്ചി വെണ്ടുരുത്തി പാലവും കായല് തീരവും സാക്ഷിയായത് നാടകീയ സംഭവങ്ങള്ക്ക്. ആലപ്പുഴ അമ്ബലപ്പുഴ സ്വദേശിനിയായ 26കാരി ജീവനൊടുക്കാന് പാലത്തില് നിന്ന് കായലിലേക്ക് ചാടുകയായിരുന്നു. ഈ സമയം ഇതുവഴി കാറില് വന്ന ദക്ഷിണ നാവികത്താവളത്തിലെ ഉദ്യോഗസ്ഥന് ടി. ആനന്ദ് കുമാര് ഉടനെ വാഹനം ഒതുക്കി സ്വന്തം ജീവന്പോലും പണയപ്പെടുത്തി യുവതിയെ രക്ഷിക്കാന് കായലിലേക്ക് ചാടി. പി.ജി രാജേഷെന്ന മറ്റൊരു യുവാവും പാലത്തില് നിന്ന് ചാടി രക്ഷാപ്രവര്ത്തനത്തില് ആനന്ദ്കുമാറിനെ സഹായിച്ചു. ഇതിനിടെ തീരസുരക്ഷയ്ക്കായി കായലില് റോന്തു ചുറ്റിയിരുന്ന നേവിയുടെ പട്രോളിംഗ് ബോട്ടില് വിവരമെത്തി. അതിവേഗം ബോട്ട് പാലത്തിന് താഴെ എത്തി. യുവതി മുങ്ങിപ്പോകാതെ ഈ സമയമാത്രയും ആനന്ദും രാജേഷും പിടിച്ചുവച്ചിരിക്കുകയായിരുന്നു. മൂവരെയും ബോട്ടിലേക്ക് കയറ്റി വേഗത്തില് ഐ.എന്.എസ് സഞ്ജീവനി ആശുപത്രിയില് എത്തിച്ച് പ്രാഥമിക ചികിത്സ നല്കി. ആരോഗ്യപ്രശ്നങ്ങള് ഇല്ലാതിരുന്നതിനാല് രജേഷിനേയും ആനന്ദിനെയും ഡിസ്ചാര്ജ് ചെയ്തു. യുവതിയെ ജനറല് ആശുപത്രിയിലേക്ക് മാറ്റി. ഇവര്ക്കും കാര്യമായ ആരോഗ്യപ്രശ്നങ്ങള് ഇല്ല. എറണാകുളം സൗത്ത് പൊലീസ് സ്ഥലത്ത് എത്തി. യുവതിയുടെ ബാഗില് നിന്നാണ് പേര് വിവരങ്ങള് ലഭിച്ചത്. ആത്മഹത്യാ ശ്രമത്തിലേക്ക് നയിച്ച കാരണം വ്യക്തമല്ല. ഐ.എന്.എസ് ഗരുഡയിലെ ഓഫീസറാണ് ടി. ആനന്ദ്. കുടുംബസമേതം എറണാകുളത്ത് പോയി മടങ്ങി വരുന്നതിനിടെയായിരുന്നു സംഭവം. രാജേഷിന്റെ വിവരങ്ങള് ലഭ്യമായിട്ടില്ല.